B. Bugár, podpredseda NR SR: (2002-12-10):
B. Hanzel, poslanec: Vážený pán predsedajúci, vážený pán podpredseda vlády, vážené kolegyne, kolegovia. Na zahraničnom výbore sme preberali rozpočet jednak ministerstva zahraničných vecí a jednak celkový rozpočet. Ja by som k obidvom mal krátke návrhy, pozmeňujúce návrhy. V rámci diskusie padol aj návrh na účelové viazanie 80 mil. Sk pre rozvoj kultúry menšín. Ja súhlasím s tým, aby sa podporoval rozvoj kultúry menšín, myslím si, že je to správna politika voči menšinám, občanom Slovenskej republiky. Ministerstvo kultúry však zastrešuje svojím rozpočtom celú Slovenskú republiku, to znamená, že i menšinové kultúry. Chýba mi tu však druhá strana mince. Slovensko má nádhernú slovenskú kultúru, obdivovanú i uznávanú doma i v zahraničí. Nie je to len nádherný folklór, ľudové súbory, tradície i remeslá, ale Slovensko má i výtvarníkov, umelcov a mnoho iných kultúrnych aktivít. V snahe znížiť schodok rozpočtu sme urobili mnoho úsporných opatrení, ale prezentovali sme len málo rozvojových programov. Preto, prosím, pozrime sa na našu kultúru z dvoch strán, po prvé, ako spôsob na zvyšovanie národného sebavedomia slovenského národa a nielen menšín a po druhé ako formu, ja to nazvem takzvaných priemyselných parkov v oblasti kultúry. Vieme, že naša národná slovenská kultúra má svoje tradície a má svojich obdivovateľov, ctiteľov i fanatikov. Vieme, že naša slovenská kultúra je vo svete uznávaná a často nám otvára dvere tam, kde to ani politika nedokáže. Skúsme preto urobiť prvý krok na strane rozvojových aktivít a odsúhlasme účelovo viazané prostriedky nielen na rozvoj kultúry menšín, ale i na rozvoj a udržiavanie slovenskej ľudovej a národnej kultúry. Preto by som chcel podať nasledovný pozmeňujúci návrh k vládnemu návrhu zákona o štátnom rozpočtu 2003, tlač 80: presunúť z rezervy vlády Slovenskej republiky 50 mil. Sk do kapitoly Ministerstva kultúry Slovenskej republiky na podporu národnej kultúry, a to v položke účelové prostriedky v rámci účelových transferov zvýšiť prostriedky pre: 1) občianske združenia a MZO folklór o 10 mil. Sk, t. j. zvýšiť na 11 mil. Sk a účelovo viazať, 2) podpora slovenskej kultúry na jazykovo zmiešaných územiach o 20 mil. Sk, t. j. na 20 mil. Sk, tam bola rezervovaná nula a účelovo ich viazať, 3) projekty na pomoc krajanom o 20 mil. Sk, t. j. na 20 mil. Sk, opäť je plánovaná nula a účelovo ich viazať. Zdôvodnenie. Návrh sleduje proporcionálnu podporu kultúr národnostných menšín v Slovenskej republike a podporu slovenskej kultúry na národnostne zmiešaných územiach a menšín žijúcich v zahraničí. Druhý pozmeňujúci návrh sa týka zvýšenia navrhovanej položky na propagáciu Slovenska v zahraničí. Prečítam pozmeňujúci návrh. V rámci kapitoly ministerstva zahraničných vecí presunúť 9 mil. Sk z kategórie 710 kapitálové výdavky, podtrieda 011132 ZU SR v zahraničí do kategórie 630 bežné výdavky, tovary a služby pre zahraničnú oblasť na zvýšenie výdavkov položky propagácia Slovenska v zahraničí, to jest upraviť príslušnú položku zo 6 mil. Sk na 15 mil. Sk. Stále si myslím, že je to strašne málo peňazí. Zdôvodnenie. Pôvodne plánovaná suma určená na propagáciu Slovenskej republiky v zahraničí je mimoriadne nízka a nepostačuje na propagačné aktivity zastupiteľských úradov a slovenských kultúrnych stredísk v zahraničí. Ďakujem. (Potlesk.)